趙丞相黄岡獨往亭
作者：黄彥平
朝代：宋

paragraphs: 士生涉道有深淺，時來行身隨近遠。
飛雲邂逅作霖雨，雨足雲歸自舒卷。
南陽躬耕心不悔，東山忽起顔猶腆。
威行巾幗喜折屐，得倍古人謀蓋鮮。
楊顒慟哭野王箏，歎息成言那及踐。
關中丞相富丘壑，掩鼻功名聊不免。
前年一戰靖江滸，今年再戰開淮甸。
心期綠野園林勝，夢想黄岡松檜晚。
淵明孤往欲問津，赤松從游非衆願。
憑虚或喜凌雲賦，遠遊請續離騷傳。